Mikromaksuista on tullut pääasiallinen tapa rahoittaa etenkin mobiilipelejä. Kamppailu maksavien asiakkaiden rahoista on kovaa ja julkaisijat käyttävät kaikki mahdolliset keinot saadakseen tiristettyä taskuunsa pelaajien viimeisetkin eurot. Tässä leikissä käytettyjä konsteja ei aina voida pitää kaikin puolin eettisinä.

Jotkut pelit koukuttavat pelaajat ensin pahasti ja käytännössä pakottavat sen jälkeen maksamaan rahaa, jotta pelimenestys jatkuisi. Toiset pelit taas suorastaan huijaavat pelaajan ostoksille johdattelevalla käyttöliittymällä ja mainostuksella. Erityisen ikävää on, jos tällainen rahastus kohdistuu lapsiin.

Niin ikään ison osan tuotoistaan mikromaksuilla keräävä Rovio ei tahdo langeta tähän ansaan. Firmaa edustanut Jami Laes muistuttaa, että mikromaksumalleissa on muistettava eettisyys. Laesin mukaan kukaan ei lopulta hyödy siitä, jos ihmiset päätyvät käyttämään rahaa peleihin vahingossa.

Jami Laes muistuttaa, että Rovio ottaa mikromaksupelien eettisyyden vakavasti. Yritys pyrkii tekemään peleistään sellaisia, että niiden pelaaminen on turvallista kaiken ikäisille pelaajille. Esimerkiksi vanhempien on oltava jatkuvasti tietoisia siitä, mitä pelaaminen maksaa. Tämä varmistetaan erilaisilla sovelluksiin rakennetuilla varmistuksilla.

Rovion tavoitteet ovat hyviä ja kunnioitettavia. Tosin samalla on muistettava, että esimerkiksi firman oman Angry Birds Go! -kartingpelin maksumalli oli ainakin pelin testijulkaisun aikaan suorastaan hämmentävän aggressiivinen. Toivottavasti yritys edes jatkossa myös toimii niin kuin puhuu.

Lähde: The Market for Computer and Video Games

Lisää aiheesta

Plants vs. Zombies 2:n mikromaksut ovat juuri niin kamalia kuin pelkäsimme

EA-pomon mukaan mikromaksut ovat kuluttajien valinta

CliffyB ottaa kantaa mikromaksuihin: ”jos ei miellytä, älä osta!”